CELEX: 32022D0174
Language: et
Date: 2022-02-08 00:00:00
Title: Komisjoni rakendusotsus (EL) 2022/174, 8. veebruar 2022, millega Suurbritannia ja Põhja-Iiri Ühendkuningriigi kesksete vastaspoolte suhtes kohaldatavat õigusraamistikku käsitatakse piiratud ajavahemikul samaväärsena kooskõlas Euroopa Parlamendi ja nõukogu määrusega (EL) nr 648/2012 (EMPs kohaldatav tekst)

9.2.2022   
               
               
                  ET
               
               
                  Euroopa Liidu Teataja
               
               
                  L 28/40
               
            
         KOMISJONI RAKENDUSOTSUS (EL) 2022/174,
         8. veebruar 2022,
         millega Suurbritannia ja Põhja-Iiri Ühendkuningriigi kesksete vastaspoolte suhtes kohaldatavat õigusraamistikku käsitatakse piiratud ajavahemikul samaväärsena kooskõlas Euroopa Parlamendi ja nõukogu määrusega (EL) nr 648/2012
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 25 lõiget 6,
         ning arvestades järgmist:
         
                     (1)
                  
                  
                     29. märtsil 2017 esitas Suurbritannia ja Põhja-Iiri Ühendkuningriik (edaspidi „Ühendkuningriik“) Euroopa Liidu lepingu artikli 50 kohase teate oma kavatsuse kohta EList välja astuda. 17. oktoobril 2019 saavutasid Euroopa Liit ja Ühendkuningriik kokkuleppe väljaastumislepingu (2) ning sellele lisatud Iirimaa ja Põhja-Iirimaa muudetud protokolli ja muudetud poliitilise deklaratsiooni (3) kohta. Kõnealuse lepingu kohaselt ja pärast selle ratifitseerimist Ühendkuningriigi Parlamendi Alamkojas, heakskiitmist Euroopa Parlamendis ja sõlmimist nõukogus sai Ühendkuningriigist 1. veebruaril 2020 kolmas riik ning liidu õiguse kohaldamine Ühendkuningriigi suhtes ja Ühendkuningriigis lõppes 31. detsembril 2020.
                  
               
                     (2)
                  
                  
                     Keskne kliirimine suurendab turu läbipaistvust, maandab krediidiriski ja vähendab edasikandumise riski keskse vastaspoole ühe või mitme liikme kohustuste täitmatajätmise korral. Selliste teenuste osutamine on seega finantsstabiilsuse tagamise seisukohast äärmiselt tähtis. Lisaks on kesksete vastaspoolte kliiritud finantsinstrumendid esmatähtsad finantsvahendajatele ja nende klientidele, et maandada näiteks intressiriske, ning seega võivad need avaldada mõju liidu reaalmajanduse toimimisele.
                  
               
                     (3)
                  
                  
                     Rahvusvaheliste Arvelduste Panga andmetel oli 31. detsembri 2020. aasta seisuga börsiväliste tuletisinstrumentide tinglik väärtus kogu maailmas ligikaudu 477 triljonit eurot, millest intressimäära tuletisinstrumendid moodustavad ligikaudu 80 % ja välisvaluuta tuletisinstrumendid ligi 17 %. Rohkem kui 30 % kõigist börsivälistest tuletisinstrumentidest on nomineeritud eurodes ja muudes liidu vääringutes. Börsiväliste tuletisinstrumentide keskse kliirimise turg on väga kontsentreeritud, eriti eurodes nomineeritud börsiväliste intressimäära tuletisinstrumentide puhul, millest üle 90 % kliiritakse ühes Ühendkuningriigis asutatud keskses vastaspooles.
                  
               
                     (4)
                  
                  
                     Olukorras, kus märkimisväärne hulk liidu vääringutes nomineeritud finantstehinguid kliiritakse Ühendkuningriigi kesksete vastaspoolte kaudu, tekitas Ühendkuningriigi lahkumine siseturult (ja sellega seotud liidu finantssektori reguleerimis-, järelevalve- ja täitmisraamistikust) liidu ja liikmesriikide ametiasutustele finantsstabiilsuse tagamisel suuri probleeme.
                  
               
                     (5)
                  
                  
                     Selleks et tegeleda võimalike finantsstabiilsuse riskidega, mis võivad liidu kliirivatele liikmetele ja klientidele tekkida, kui Ühendkuningriigi kesksed vastaspooled tuletisinstrumentide kliirimise teenuste osutamise järsult katkestavad, võttis komisjon 21. septembril 2020 vastu rakendusotsuse (EL) 2020/1308 (4). Kõnealuses otsuses on sätestatud, et Ühendkuningriigi kesksete vastaspoolte suhtes kohaldatavat õigusraamistikku käsitatakse samaväärsena määruses (EL) nr 648/2012 kehtestatud nõuetega. Kõnealust otsust kohaldatakse piiratud aja jooksul ja see kaotab kehtivuse 30. juunil 2022.
                  
               
                     (6)
                  
                  
                     Ühendkuningriigi liidust väljaastumise mõju on käsitletud mitmes komisjoni teatises Euroopa Parlamendile, nõukogule ja Euroopa Keskpangale, sealhulgas teatises avatuse, tugevuse ja vastupidavuse edendamise kohta (5). Kõnealuses teatises eeldati selgelt, et liidu kliirivad liikmed vähendavad oma riskipositsiooni, eelkõige eurodes ja muudes liidu vääringutes nomineeritud börsiväliste tuletisinstrumentide riskipositsiooni liidu jaoks süsteemselt oluliste Ühendkuningriigi kesksete vastaspoolte suhtes ja sõltuvust viimastest.
                  
               
                     (7)
                  
                  
                     Pärast kõnealuse teatise avaldamist moodustas komisjon 2021. aasta alguses töörühma, et tegeleda võimaluste ja probleemidega, mis tekivad tuletisinstrumentide kliirimise teenuste üleandmisel Ühendkuningriigilt liidule. Töörühm keskendus sellele, kuidas vähendada liidu ülemäärast sõltuvust Ühendkuningriigis asutatud kesksete vastaspoolte osutatavatest kliirimisteenustest, selgitades välja võimalikud takistused riskipositsioonide vähendamiseks Ühendkuningriigi kesksetes vastaspoolte suhtes ning pakkudes võimalusi selliste takistuste ületamiseks ja stiimuleid kliirimisteenuste üleandmiseks liidus asutatud kesksetele vastaspooltele.
                  
               
                     (8)
                  
                  
                     Töörühma aruteludel jõuti järeldusele, et teatavaid Ühendkuningriigi kesksetes vastaspooltes kliiritavaid tehinguid ei ole praegu võimalik mujal kliirida ning vaja on eri meemete kombinatsiooni, mis aitaks lähiaastatel arendada liidu kliirimissuutlikkust ja vähendada liidu turuosaliste ülemäärast riskipositsiooni süsteemselt oluliste Ühendkuningriigi kesksete vastaspoolte suhtes. Neid arutelusid silmas pidades lõpeb rakendusotsuse (EL) 2020/1308 kehtivus liiga vara, et liidu kliirimissuutlikkus selleks ajaks piisavale tasemele viia. Kuna kõnealuse otsuse vastuvõtmise põhjus – vältida võimalikke finantsstabiilsuse riske juhul, kui järsku katkeb liidu kliirivate liikmete juurdepääs Ühendkuningriigi kesksetele vastaspooltele – ei ole muutunud, on vaja vastu võtta käesolev otsus, millega pikendatakse piiratud ajavahemikuks Ühendkuningriigi kesksete vastaspoolte suhtes kohaldatava õigusraamistiku tunnustamist samaväärsena määrusega (EL) nr 648/2012 kehtestatud raamistikuga.
                  
               
                     (9)
                  
                  
                     Selleks et kolmandas riigis tegevusloa saanud kesksete vastaspoolte suhtes kohaldatavat õigus- ja järelevalvekorda saaks käsitada samaväärsena määruses (EL) nr 648/2012 sätestatud korraga, peavad vastavalt kõnealuse määruse artikli 25 lõikele 6 olema täidetud kolm tingimust.
                  
               
                     (10)
                  
                  
                     Esiteks tuleb kolmanda riigi õigus- ja järelevalvekorraga tagada, et kõnealuse kolmanda riigi kesksed vastaspooled täidavad õiguslikult siduvaid nõudeid, mis on samaväärsed määruse (EL) nr 648/2012 IV jaotises sätestatud nõuetega. Ühendkuningriik võttis määruse (EL) nr 648/2012 asjaomased sätted üle Ühendkuningriigi siseriiklikku õigusesse alates Ühendkuningriigi liidust väljaastumise kuupäevast (6) ja seetõttu saab Ühendkuningriigi siseriiklikku õigust pidada samaväärseks määruse (EL) nr 648/2012 IV jaotises sätestatud nõuetega.
                  
               
                     (11)
                  
                  
                     Teiseks tuleb kolmanda riigi õigus- ja järelevalvekorraga tagada, et kõnealuses kolmandas riigis asutatud kesksete vastaspoolte üle tehakse pidevalt tulemuslikku järelevalvet ja nende suhtes võetakse tulemuslikke täitmismeetmeid. Kuni 31. detsembrini 2020 olid Ühendkuningriigi kesksed vastaspooled vastavalt Ühendkuningriigi siseriiklikule õigusele ja kooskõlas määrusega (EL) nr 648/2012 Inglise Panga järelevalve all (7). Pärast nimetatud kuupäeva jääb Inglise Pank määruse (EL) nr 648/2012 Ühendkuningriigi siseriiklikku õigusesse ülevõtmise raames vastutavaks kesksete vastaspoolte järelevalve eest ning kõnealuses järelevalves ei ole ette näha olulisi muudatusi.
                  
               
                     (12)
                  
                  
                     Kolmandaks tuleb kolmanda riigi õigusraamistikus ette näha tulemuslik samaväärne süsteem kõnealuse kolmanda riigi õiguskorra kohaselt tegevusloa saanud kesksete vastaspoolte tunnustamiseks. Ühendkuningriik on inkorporeerinud määruse (EL) nr 648/2012 artiklis 25 sätestatud samaväärsussüsteemi olulisemad elemendid oma siseriiklikku õigusesse. Ühendkuningriik on siiski kehtestanud ka ajutise tunnustamise korra, millega peatatakse määruse (EL) nr 648/2012 peamised muudatused vähemalt kolme aasta pikkuseks ajavahemikuks. Kõnealune ajutise tunnustamise kord annab Inglise Pangale ka ulatusliku kaalutlusõiguse nn ajutiseks peetud tunnustamise tagasivõtmiseks, mis tekitab kõnealuse korra alusel tunnustatud kesksetele vastaspooltele õiguskindlusetuse. Olenemata kõnealusest õiguskindlusetusest võib kolmandat tingimust lugeda praegu täidetuks.
                  
               
                     (13)
                  
                  
                     Kuna need kolm tingimust loetakse täidetuks, tuleks Ühendkuningriigi õigus- ja järelevalvekorda, mida kohaldatakse nende Ühendkuningriigi kesksete vastaspoolte suhtes, kes olid 31. detsembril 2020 juba asutatud ja tegevusloa saanud, pidada samaväärseks määruses (EL) nr 648/2012 sätestatud nõuetega.
                  
               
                     (14)
                  
                  
                     Käesolev otsus põhineb komisjonile praegu kättesaadaval teabel Ühendkuningriigi kesksete vastaspoolte suhtes kohaldatava õigus- ja järelevalvekorra kohta. Kõnealust korda tuleks pidada samaväärseks ainult juhul, kui kesksete vastaspoolte suhtes kohaldatavad Ühendkuningriigi siseriikliku õiguse nõuded jäävad kehtima ning neid kohaldatakse ja täidetakse. Samaväärsuse tunnustamist saab jätkata üksnes juhul, kui mis tahes tulevased muudatused Ühendkuningriigi õigus- ja järelevalveraamistikus ei mõjuta samaväärsust reguleerimise või järelevalve seisukohast negatiivselt, tuues kaasa ebavõrdsed tingimused Ühendkuningriigi kesksete vastaspoolte ja liidus asutatud kesksetele vastaspoolte (edaspidi „liidu kesksed vastaspooled“) vahel, ega põhjusta ohtu liidu finantsstabiilsusele. Kuna komisjon võib käesolevat otsust igal ajal muuta, selle peatada, läbi vaadata või tühistada, seda eelkõige juhul, kui toimuvad sündmused, mis mõjutavad samaväärsuse kindlaksmääramist, siis on kuni käesoleva otsuse kehtivuse lõppemiseni samaväärsuse jätkuva tunnustamise eelduseks Euroopa Väärtpaberiturujärelevalve (ESMA) ja Inglise Panga vaheline tulemuslik teabevahetus ning järelevalvetegevuse koordineerimine.
                  
               
                     (15)
                  
                  
                     ESMA ja Inglise Panga vaheline teabevahetus nõuab laiaulatuslike ja tõhusate koostöölepingute sõlmimist vastavalt määruse (EL) nr 648/2012 artikli 25 lõikele 7. Nende koostöölepingute eesmärk on tagada kogu asjakohase teabe ennetav jagamine määruse (EL) nr 648/2012 artikli 25 lõikes 3 osutatud asutustega, kaasa arvatud Euroopa Keskpank (EKP) ja muud Euroopa Keskpankade Süsteemi liikmed, et konsulteerida nende asutustega Ühendkuningriigi kesksete vastaspoolte tunnustatud staatuse küsimuses või kui nimetatud teave on nendele asutustele vajalik järelevalvekohustuste täitmiseks.
                  
               
                     (16)
                  
                  
                     Määruse (EL) nr 648/2012 artikli 25 lõike 7 kohaselt sõlmitud koostöölepingutega tuleb tagada, et ESMA-l on vahetu ja pidev juurdepääs kogu teabele, sealhulgas teabele, mis võimaldab hinnata olulisi riske, mida Ühendkuningriigi kesksed vastaspooled liidule või liikmesriikidele otseselt või kaudselt avaldavad. Koostöölepingutes tuleb täpsustada Ühendkuningriigi kesksete vastaspoolte kliirimistegevusega seotud kiire teabevahetuse mehhanisme ja menetlusi, mis käsitlevad liidu vääringutes nomineeritud finantsinstrumente, kauplemiskohti, kliiringuosalisi ning liidu krediidiasutuste ja investeerimisühingute tütarettevõtjaid; koostalitluskokkuleppeid teiste kesksete vastaspooltega; omavahendeid; tagatisfondide moodustamist ja kalibreerimist, võimendustagatist, likviidseid vahendeid ja tagatisportfelle, kaasa arvatud stressitestid. Samuti tuleb koostöölepingutes täpsustada teabevahetuse mehhanisme ja menetlusi, et teavitada kiiresti mis tahes muutustest, mis mõjutavad Ühendkuningriigi keskseid vastaspooli või nende suhtes kohaldatavat Ühendkuningriigi õigus- ja järelevalvekorda; samuti et teavitada ESMAt kiiresti mis tahes muutustest seoses Ühendkuningriigi kesksete vastaspooltega, mis võivad mõjutada liidu rahapoliitikat. Kooskõlas artikli 25 lõikega 7 teeb Inglise Pank samuti liidu asutustega tihedat koostööd. Eelkõige on oluline tõhusate koostöölepingute olemasolu ESMA ja Ühendkuningriigi vastutavate asutuste vahel seoses nende järelevalvetegevuse koordineerimisega, sealhulgas eelkõige menetlused Ühendkuningriigi tunnustatud kesksete vastaspooltega seotud sellise eriolukorraga tegelemiseks, millel on või võib olla ebasoodne mõju liidu turu likviidsusele või finantssüsteemi stabiilsusele.
                  
               
                     (17)
                  
                  
                     Ühendkuningriigi ametiasutustelt eeldatakse liidu teavitamist kõigist muudatustest Ühendkuningriigi õigus- ja järelevalvekorras, mis mõjutavad kliirimisteenuste osutamist Ühendkuningriigis. Komisjon jälgib koostöös ESMAga mis tahes muudatusi õigus- ja järelevalvekorras, mis võivad mõjutada kliirimisteenuste osutamist Ühendkuningriigis, samuti turu arengut ning järelevalvealase koostöö tulemuslikkust, sealhulgas kiiret teabevahetust ESMA ja Inglise Panga vahel. Komisjon võib igal ajal algatada läbivaatamise, kui asjaomaste sündmuste tõttu osutub vajalikuks uuesti hinnata käesoleva otsusega tunnustatud samaväärsust, kaasa arvatud juhul, kui Ühendkuningriigi ametiasutused ei tee tulemuslikku koostööd, ei võimalda tulemuslikult hinnata riski, mida Ühendkuningriigi kesksed vastaspooled avaldavad liidule või liikmesriikidele, või kui Ühendkuningriigi kesksete vastaspoolte või Inglise Panga tegevus edendab tarbetut ja ebaausat konkurentsi.
                  
               
                     (18)
                  
                  
                     Liidu kliirivate liikmete praegune liigne sõltuvus Ühendkuningriigi kesksete vastaspoolte osutatavatest teenustest kujutab endast endiselt ohtu liidu finantsstabiilsusele ja liidu rahapoliitika üleminekule ja toimimisele, seda eelkõige stressiolukorras. Seda kinnitas ESMA 2021. aasta detsembri hindamine (8). Kõnealuse hindamise käigus tehti kindlaks, et kolm Ühendkuningriigi kesksete vastaspoolte osutatud kliirimisteenust on liidu või ühe või mitme liikmesriigi jaoks süsteemselt olulised. Kuigi kõnealuses hindamises järeldati, et praegu oleks nimetatud kliirimisteenuste tunnustamise lõpetamise kulu suurem kui sellest saadav kasu, leiti hindamises sellegipoolest, et nende kliirimisteenuste jätkuva tunnustamisega kaasnevad olulised riskid ja nõrgad kohad, seda eelkõige juhul, kui turg on stressiolukorras.
                  
               
                     (19)
                  
                  
                     Nagu on rõhutatud ka teatises avatuse, tugevuse ja vastupidavuse edendamise kohta, (9) tuleks seetõttu jätkata riskipositsiooni vähendamist liidu jaoks süsteemselt oluliste Ühendkuningriigi kesksete vastaspoolte suhtes, seda eriti eurodes ja muudes liidu vääringutes nomineeritud börsiväliste tuletisinstrumentide riskipositsiooni puhul.
                  
               
                     (20)
                  
                  
                     Seetõttu peaks käesolev otsus kehtima nii kaua, et anda piisavalt aega arendada liidu kesksete vastaspoolte kliirimissuutlikkust, leida võimalusi kõnealuste kesksete vastaspoolte likviidsuse suurendamiseks ja laiendada liidu taristu pakutavate kliirimislahenduste valikut, sealhulgas seda protsessi hõlbustavate regulatiivsete meetmete vastuvõtmise kaudu, et võimaldada märkimisväärselt vähendada liidu kliirivate liikmete riskipositsioone Ühendkuningriigi kesksete vastaspoolte suhtes. Käesoleva otsusega tuleks anda ka piisavalt aega keskseid vastaspooli käsitleva liidu järelevalveraamistiku läbivaatamiseks. Seetõttu on asjakohane, et käesolev otsus kaotaks kehtivuse kolm aastat pärast selle kohaldamise alguskuupäeva.
                  
               
                     (21)
                  
                  
                     Käesolev otsus peaks jõustuma võimalikult kiiresti, et tagada liidus asutatud kliirivatele liikmetele ja kauplemiskohtadele õiguskindlus enne rakendusotsuse (EL) 2020/1308 kehtivuse lõppu. Selleks et vältida Ühendkuningriigi kesksete vastaspoolte tunnustamise katkemist ESMA poolt, tuleks käesolevat otsust kohaldada alates rakendusotsuse (EL) 2020/1308 kehtivuse lõppemisele järgnevast päevast.
                  
               
                     (22)
                  
                  
                     Käesoleva otsusega ette nähtud meetmed on kooskõlas Euroopa väärtpaberikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Määruse (EL) nr 648/2012 artikli 25 kohaldamisel loetakse Suurbritannia ja Põhja-Iiri Ühendkuningriigi õigus- ja järelevalvekord, mida kohaldatakse Suurbritannia ja Põhja-Iiri Ühendkuningriigis 31. detsembri 2020. aasta seisuga juba asutatud ja tegevusloa saanud kesksete vastaspoolte suhtes, samaväärseks määruses (EL) nr 648/2012 sätestatud nõuetega.
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. juulist 2022.
            Otsus kehtib kuni 30. juunini 2025.
         
         
            Brüssel, 8. veebruar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 201, 27.7.2012, lk 1.
         
            (2)  Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT C 384I, 12.11.2019, lk 1).
         
            (3)  Poliitiline deklaratsioon, millega kehtestatakse Euroopa Liidu ja Ühendkuningriigi tulevaste suhete raamistik (ELT C 384I, 12.11.2019, lk 178).
         
            (4)  Komisjoni 21. septembri 2020. aasta rakendusotsus (EL) 2020/1308, millega Suurbritannia ja Põhja-Iiri Ühendkuningriigi kesksete vastaspoolte suhtes kohaldatavat õigusraamistikku käsitatakse piiratud ajavahemikul samaväärsena kooskõlas Euroopa Parlamendi ja nõukogu määrusega (EL) nr 648/2012 (ELT L 306, 21.9.2020, lk 1).
         
            (5)  Komisjoni 4. mai 2017. aasta teatis Euroopa Parlamendile, nõukogule ja Euroopa Keskpangale: „Reageerimine kriitilise finantsturgude infrastruktuuriga seotud probleemidele ja kapitaliturgude liidu edasiarendamine“, (COM (2017) 225 final), komisjoni 19. juuli 2018. aasta teatis Euroopa Parlamendile, Euroopa Ülemkogule, nõukogule, Euroopa Keskpangale, Euroopa Majandus- ja Sotsiaalkomiteele, Regioonide Komiteele ning Euroopa Investeerimispangale „Valmistumine Ühendkuningriigi väljaastumiseks Euroopa Liidust 30. märtsil 2019“, (COM(2018) 556 final) ning komisjoni 13. novembri 2018. aasta teatis Euroopa Parlamendile, Euroopa Ülemkogule, nõukogule, Euroopa Keskpangale, Euroopa Majandus- ja Sotsiaalkomiteele, Regioonide Komiteele ning Euroopa Investeerimispangale „Valmistumine Ühendkuningriigi väljaastumiseks Euroopa Liidust 30. märtsil 2019: erandolukorra tegevuskava“ (COM(2018) 880 final), komisjoni 19. jaanuari 2021. aasta teatis Euroopa Parlamendile, nõukogule, Euroopa Keskpangale, Euroopa Majandus- ja Sotsiaalkomiteele ja Regioonide Komiteele „Euroopa majandus- ja finantssüsteem: avatuse, tugevuse ja vastupidavuse edendamine“ (COM(2021) 32 final).
         
            (6)  Pärast üleminekuperioodi lõppu on Ühendkuningriigis osutatavaid kliirimisteenuseid käsitlev õigus- ja järelevalveraamistik sätestatud mitmes Ühendkuningriigi õigusaktis. See hõlmab muu hulgas Euroopa Liidust väljaastumise 2018. aasta seadust, 2020. aasta määrusi (muudatused ning üleminekusätted) (EList lahkumine) börsiväliste tuletisinstrumentide, kesksete vastaspoolte ja kauplemisteabehoidlate kohta, 2020. aasta määrusi finantsteenuste kohta (tulenevad muudatused) ning 2019. aasta finantsteenuste lepingute määrusi (ülemineku- ja säilitamissäte) (EList lahkumine).
         
            (7)  Finantsteenuste ja -turgude 2000. aasta seaduse 2013. aasta määruste (börsivälised tuletisinstrumendid, kesksed vastaspooled ja kauplemisteabehoidlad) 5. osa.
         
            (8)  ESMA, Euroopa turu infrastruktuuri määruse artikli 25 lõike 2c kohane hindamisaruanne, https://www.esma.europa.eu/press-news/esma-news/esma-publishes-results-its-assessment-systemically-important-uk-central.
         
            (9)  Komisjoni 19. jaanuari 2021. aasta teatis Euroopa Parlamendile, nõukogule, Euroopa Keskpangale, Euroopa Majandus- ja Sotsiaalkomiteele ja Regioonide Komiteele „Euroopa majandus- ja finantssüsteem: avatuse, tugevuse ja vastupidavuse edendamine“ (COM(2021) 32 final).